CELEX: 32019D0286
Language: et
Date: 2019-02-12 00:00:00
Title: Komisjoni otsus (EL) 2019/286, 12. veebruar 2019, mis käsitleb kavandatud kodanikualgatust „Veipimine olgu arukamalt reguleeritud!“ (teatavaks tehtud numbri C(2019) 926 all)

19.2.2019   
               
               
                  ET
               
               
                  Euroopa Liidu Teataja
               
               
                  L 47/45
               
            
         KOMISJONI OTSUS (EL) 2019/286,
         12. veebruar 2019,
         mis käsitleb kavandatud kodanikualgatust „Veipimine olgu arukamalt reguleeritud!“
         
            
               (teatavaks tehtud numbri C(2019) 926 all)
            
         
         (Ainult ingliskeelne tekst on autentne)
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 16. veebruari 2011. aasta määrust (EL) nr 211/2011 kodanikualgatuse kohta, (1) eriti selle artiklit 4,
         ning arvestades järgmist:
         
                     (1)
                  
                  
                     Kavandatud kodanikualgatuse „Veipimine olgu arukamalt reguleeritud!“ teema on järgmine: „Kutsume Euroopa Komisjoni üles tunnistama kehtetuks Euroopa Parlamendi ja nõukogu direktiivi 2014/40/EL (2) artiklit 20 ja töötama välja eraldi õigusaktid, millega teha selgelt vahet veipimistoodetel ning tubakatoodetel ja ravimitel.“
                  
               
                     (2)
                  
                  
                     Kavandatava kodanikualgatuse eesmärgid on järgmised: „Jätta direktiivist 2014/40/EL välja artikkel 20 ja kehtestada selle asemel teaduslikele tõenditele toetuvad eraldi õigusaktid, millega kooskõlas siseturu toimimisega eristada veipimistooteid tubakatoodetest ja ravimitest. Kehtestada uued õigusaktid, mis põhinevad kohustusel järgida usaldusväärseid kvaliteedi-, ohutus- ja tootmisstandardeid ning noori kaitsvatel vastutustundlikel turustamistavadel. Veipimispoliitikaga tuleks soodustada innovatsiooni ja tagada, et suitsetajad ja veipijad saavad selget teavet tubakat mittesisaldavate vähemkahjulike alternatiivide kohta ning need on neile kättesaadavad.“
                  
               
                     (3)
                  
                  
                     Euroopa Liidu lepinguga (ELi leping) on tugevdatud liidu kodanikuühiskonda ja tõhustatud liidu demokraatlikku toimimist, nähes selleks muu hulgas ette, et igal kodanikul on õigus osaleda liidu demokraatias Euroopa kodanikualgatuse kaudu.
                  
               
                     (4)
                  
                  
                     Seepärast peaksid kodanikualgatuse kord ja tingimused olema selged, lihtsad ja kasutajasõbralikud ning vastama kodanikualgatuse olemusele, et julgustada kodanike osalust ja muuta liit ligipääsetavamaks.
                  
               
                     (5)
                  
                  
                     Aluslepingute rakendamiseks võib võtta vastu liidu õigusakte:
                     
                                 —
                              
                              
                                 et koordineerida Euroopa Liidu toimimise lepingu artikli 53 lõike 1 ja artikli 62 alusel füüsilisest isikust ettevõtjana tegevuse alustamist ja jätkamist käsitlevaid liikmesriikide õigus- ja haldusnorme;
                              
                           
                                 —
                              
                              
                                 et ühtlustada ELi toimimise lepingu artikli 114 alusel liikmesriikide õigus- ja haldusnorme, mille eesmärk on siseturu rajamine ja selle toimimine.
                              
                           
               
                     (6)
                  
                  
                     Nimetatud põhjustel ei jää kavandatud kodanikualgatus ilmselgelt välja komisjoni volituste ulatusest, mille kohaselt on komisjonil õigus esitada ettepanek liidu õigusakti kohta, millega rakendatakse aluslepinguid vastavalt määruse artikli 4 lõike 2 punktile b.
                  
               
                     (7)
                  
                  
                     Lisaks on moodustatud kodanike komitee ja määratud kontaktisikud, nagu on ette nähtud eespool nimetatud määruse artikli 3 lõikega 2, ning kavandatud kodanikualgatus ei ole ilmselgelt ebaõiglane, põhjendamatu ega pahatahtlik ega ilmselgelt vastuolus liidu väärtustega, mis on sätestatud ELi lepingu artiklis 2.
                  
               
                     (8)
                  
                  
                     Seepärast tuleks kavandatud kodanikualgatus „Veipimine olgu arukamalt reguleeritud!“ registreerida,
                  
               ON VASTU VÕTNUD KÄESOLEVA OTSUSE:
         
            Artikkel 1
            Käesolevaga registreeritakse kavandatud kodanikualgatus „Veipimine olgu arukamalt reguleeritud!“.
         
         
            Artikkel 2
            Käesolev otsus jõustub 20. veebruaril 2019.
         
         
            Artikkel 3
            Käesolev otsus on adresseeritud kavandatava kodanikualgatuse „Veipimine olgu arukamalt reguleeritud!“ korraldajatele (kodanike komitee liikmetele), keda esindavad kontaktisikutena Dustin DAHLMANN ja Mose GIACOMELLO.
         
         
            Strasbourgis, 12. veebruar 2019
            
               
                  Komisjoni nimel
               
               
                  asepresident
               
               Frans TIMMERMANS
            
         
         
            (1)  ELT L 65, 11.3.2011, lk 1.
         
            (2)  Euroopa Parlamendi ja nõukogu 3. aprilli 2014. aasta direktiiv 2014/40/EL tubaka- ja seonduvate toodete tootmist, esitlemist ja müüki käsitlevate liikmesriikide õigus- ja haldusnormide ühtlustamise kohta ning millega tunnistatakse kehtetuks direktiiv 2001/37/EÜ (ELT L 127, 29.4.2014, lk 1).